Minstens 120 huise in Kaapstad-brand verwoes(Foto: Stad Kaapstad) Kaapstad se brandweerdiens is Vrydag net voor 12:00 na die informele nedersetting Du Noon ontbied. Meer as 60 brandbestryders is ontplooi nadat die omvang van die brand in Usasazastraat bepaal is. JP Smith, woordvoerder van Stad Kaapstad, sê wetstoepassers is ook ontbied om skarebeheer toe te pas toe lede van die publiek probeer het om die brandbestrydingspogings te ontwrig. “Die brandbestryding is bemoeilik omdat die strukture so naby aan mekaar gebou is. Talle was dubbelverdiepings en brandweerwaens het gesukkel om in die beboude ruimte te beweeg.” Geen sterftes is aangemeld nie, maar twee brandbestryders het beserings opgedoen. Een van die brandbestryders het geringe brandwonde aan sy hand opgedoen en dit is op die toneel behandel. Hy het nie hospitalisasie benodig nie. Die tweede brandbestryder is na ŉ hospitaal geneem vir verdere behandeling. Tien brandweerwaens en ses watertenkwaens is ontplooi. Die brand is omstreeks 17:00 onder beheer gebring waarna opruiming begin het. Die brand- en reddingsdiens beraam ongeveer 120 strukture is verwoes en meer as 360 mense is dakloos gelaat. Rampbestuur het nog nie die getalle bevestig nie.